༢༠༡༥ཟླ་༦ཚེས་༢༢རེས་གཟའ་ཟླ་བ།༄༅།།ཕྱི་ལོ་༢༠༡༥ཟླ་༥ཚེས་༢༦རེས་གཟའ་མིག་དམར་ཉིན་གྱི་ཕྱེད་ཡོལ་ཆུ་ཚོད་༡།༤༥ཐོག་༸རྒྱལ་བའི་གསུང་འབུམ་ཕྱོགས་སྒྲིག་སྡེ་ཚན་གྱི་འགན་འཛིན་ཡང་སྟེང་རིན་པོ་ཆེ་མཆོག་གིས་ཤེས་རིག་ལས་ཁུངས་ཀྱི་གོ་སྒྲིག་འོག་རྒྱ་བལ་ཁུལ་གྱི་མཐོ་སློབ་༣༧ནས་སློབ་གཉེར་བ་༡༥༠སྐོར་ལ་འགོ་ཁྲིད་ཟབ་སྦྱོང་དང་རྒྱ་བལ་གཉིས་སུ་ཡོད་པའི་ཤེས་རིག་ཁོངས་གཏོགས་སློབ་གྲྭ་༧༣ནས་གཞི་རིམ་འོག་མའི་དགེ་རྒན་༢༥༠སྐོར་ལ་ཤེས་ཡོན་སློབ་སྦྱོང་སྤྲོད་སྟངས་སྐོར་ཟབ་སྦྱོང་གོ་སྒྲིག་བཅས་གནང་སྐབས་དོལ་རྒྱལ་སྐོར་ཆོས་ཕྱོགས་དང་འབྲེལ་བའི་སྐོར་གསུང་བཤད་གནང་བ་ཕྱོགས་སྒྲིག་ཞུས་པའི་ནང་གསལ།དོལ་རྒྱལ་བསྟེན་སྲོལ་བྱས་ན་སྐྱབས་འགྲོའི་བསླབ་བྱ་དང་འགལ་ཚུལ་དང་དམ་ཚིག་སྲུང་དགོས་པ་གལ་ཆེ་ཚུལ་སྐོར་གསུང་བཤད་གནང་དོན།ང་རང་ཚོ་ནང་པ་ཞིག་ཡིན་པའི་ངོས་ནས་སྐྱབས་བཅོལ་ས་དཀོན་མཆོག་གསུམ་ཡིན་པ་ལས་དཀོན་མཆོག་གསུམ་ལས་གཞན་པའི་ང་ཚོར་སྐྱབས་གནས་ཤིག་མེད།འོ་ན་དཀོན་མཆོག་གསུམ་ལ་སྐྱབས་སུ་འགྲོ་ནས་ངེས་པར་སྤངས་དགོས་པ་ག་རེ་ཡོད་པ་རེད་ཞུ་ན།སངས་རྒྱས་ལ་སྐྱབས་སུ་འགྲོ་ནས་འཇིག་རྟེན་པའི་ལྷ་འདྲེ་དང་ལམ་ལོག་པ་སྟོན་པའི་མི་དགེ་བའི་བཤེས་གཉེན་ལ་གཏན་གྱི་སྐྱབས་གནས་སུ་བསྟེན་མི་རུང་བ་དང་།ཆོས་ལ་སྐྱབས་སུ་འགྲོ་ནས་སྲོག་ཆགས་གྲོག་འབུ་ཚུན་ཆད་ཀྱི་སྲོག་ལ་གནོད་པ་བྱེད་མི་རུང་བ་དང་།དགེ་འདུན་ལ་སྐྱབས་སུ་འགྲོ་ནས་སྡིག་པའི་གྲོགས་པོ་དང་འགྲོགས་མི་རུང་བ་བཅས་རེད།དཀོན་མཆོག་གསུམ་ལ་སྐྱབས་སུ་འགྲོ་ནས་ངེས་པར་བྱེད་དགོས་པ་གསུམ་ཡོད།སངས་རྒྱས་ལ་སྐྱབས་སུ་འགྲོ་ནས་སངས་རྒྱས་ཀྱི་སྐུ་གཟུགས་རི་མོར་བྲིས་པ་ཚུན་ཆད་ལ་ལེགས་ཉེས་མི་ལྟ་བར་དད་གུས་བྱེད་དགོས་པ་དང་།ཆོས་ལ་སྐྱབས་སུ་འགྲོ་ནས་སངས་རྒྱས་ཀྱི་གསུང་ཡིག་འབྲུ་ན་གཅིག་ཚུན་ཆད་འདོར་མི་རུང་བར་སློབ་སྦྱོང་གང་ཐུབ་བྱེད་དགོས་པ་དང་།དགེ་འདུན་ལ་སྐྱབས་སུ་འགྲོ་ནས་དགེ་འདུན་གྱི་ཆ་ལུགས་ལའང་གུས་ཞབས་བྱེད་དགོས་པ་བཅས་རེད།དེ་འདྲ་ཡིན་དུས་སངས་རྒྱས་ལ་སྐྱབས་སུ་སོང་ནས་འཇིག་རྟེན་པའི་ལྷ་འདྲེ་ག་འདྲ་ཞིག་ཡིན་ནའང་སྐྱབས་སུ་བསྟེན་མི་རུང་བ་དེ་ནང་པ་ཡོངས་རྫོགས་ཀྱི་གཞི་རྩའི་འགྲོ་སྟངས་རེད།ནང་པ་ཡིན་ཟེར་ནས་ནང་པ་མཐའ་དག་གིས་ངེས་པར་བརྩི་སྲུང་ཞུ་དགོས་པ་དེ་བརྩི་སྲུང་མ་ཞུས་ན་ནང་པ་རེད་ཅེས་ལབ་ཐུབ་ཐབས་མེད།